બે વર્ષ પહેલા હું અને મારી દીકરી પલક હિમાચલ પ્રદેશની સોલાંગ વેલીમાં ટ્રેકીંગ માટે ગયા હતા. અમારું ૧૬ જણાંનું ગ્રુપ હતું અને ૧૧ દિવસનો કાર્યક્રમ હતો. અમને રોજ સાંજે બીજા દિવસના કાર્યક્રમ વિશે માહિતિ આપવા મીટિંગ થતી અને દરેક મીટિંગને અંતે અમને અમારી સાથે રહેનારા ગાઇડ પૈકી ગ્રુપને lead કોણ કરશે અને follow કોણ કરશે તે જણાવાતું. દરરોજનાં કાર્યક્રમનાં અમુક ચોકકસ નિયમો હતાં અને તે જે તે દિવસના કાર્યક્રમ પ્રમાણે થોડા બદલાતા પણ ખરા પણ બે ગાઇડ પૈકી એક સૌની આગળ ચાલે અને બીજો સૌની પાછળ એ નિયમ આખી ટૂર દરમીયાન યથાવત રહયો.અમારા ટૂર મેનેજર આ બાબતની ખૂબ ચોકસાઇ રાખતા. આખી ટૂર ખૂબ સફળતાપૂર્વક પૂરી થઇ અને પેલી એક ગાઇડ હંમેશા આગળ અને એક ગાઇડ હંમેશા પાછળવાળી વાત મારા દિલમાં ઉતરી ગઈ.